Mhux magħruf jekk kien hemm progress fid-diskussjonijiet bejn il-Gvern u l-Oppożizzjoni dwar l-iskema taċ-ċittadinanza. Ir-raba’ laqgħa bil-magħluq bejn iż-żewġ naħat saret bejn il-Prim Ministru Joseph Muscat u l-kap tal-Oppożizzjoni Simon Busuttil f’dak li jidher li huwa sforz ieħor fl-ogħla livell bejn il-partiti biex jinstab xi forma ta’ kunsens fuq l-iskema. Iż-żewġ partiti iltaqgħu l-aħħar darba fuq l-iskema fid-29 ta’ Novembru u fi tmiem il-ġimgħa li għaddiet il-Prim Ministru qal li t-taħdidiet resqin biex ikunu konklużi , waqt li l-Kap tal-Oppożizzjoni qal li ż-żewġ naħat għadhom il-bogħod minn ftehim. Mindu bdew dawn it-taħdidiet, saru tliet laqgħa oħra iżda din kienet l-ewwel darba li Dr Muscat u Dr Busuttil. Qabel id-diskussjonijiet kienu qed isiru bejn il-Ministru Manwel Mallia u is-Segretarju Parlamentari Owen Bonnici għall-Gvern u l-Kelliem għall-Intern Jason Azzopardi u l-Avukat Carol Aquilna għall-Partit Nazzjonalista. Ghalkemm il-liġi għaddiet mill-Parlament, il-Gvern sa issa għadu ma ippubblikax l-avviż legali bir-regolamenti dwar kif ser taħdem l-iskema taċ-ċittadinanza. L-Oppożizzjoni Nazzjonalista dejjem sostniet li mhux aċċettabbli li l-Gvern ibiegħ iċ-ċittadinanza Maltija li hija ċittadinanza Ewropea ukoll. Hija tgħid li l-iskema għandha tintrabat ma’ investiment u residenza f’Malta u tgħid li l-iskema kif imħabbra mill-Gvern għamlet ħsara lir-reputazzjoni ta’ Malta. Il-Gvern jgħid li l-iskema għandha iġġib nies ta’ talent lejn Malta waqt li trendi flus għall-iżvilupp nazzjonali.